**

**Materiál na rokovanie**

**Hospodárskej a sociálnej rady SR**

**dňa 17. 12. 2018**

**K bodu č. 5)**

**Stanovisko ZMOS k**

**Návrhu**

**Zákona**

**z...........2019**

**o pedagogických zamestnancoch a odborných zamestnancoch a o zmene a doplnení niektorých zákonov**

**Všeobecne k návrhu**

Podľa predkladateľa jecieľom návrhu zákona zatraktívniť učiteľské povolanie prostredníctvom zmien v systéme kontinuálneho vzdelávania, príplatku za profesijný rozvoj, kariérového systému a vykonávania atestácií vo väzbe na profesijné štandardy pedagogických zamestnancov a odborných zamestnancov regionálneho školstva a zvýšiť kvalitu výchovno-vzdelávacieho procesu smerovaním k rozvíjaniu inovatívnosti, tvorivému experimentovaniu, podnikavosti a k morálnemu správaniu sa rešpektovaniu iných, finančným ohodnotením, vytvorením vhodného pracovného prostredia.

Účinnosť návrhu zákona sa navrhuje od 1. septembra 2019 vzhľadom na začiatok školského roka.

Návrh zákona o pedagogických zamestnancoch a odborných zamestnancoch je predkladaný po prijatí zákona o štátnom rozpočte, pričom predkladaný návrh zákona predpokladá ďalšie, nerozpočtovanévýdavky pre mestá a obce už od 1.9.2019 a následne v ďalších rokoch.ZMOS stále upozorňuje, že údaje v doložke vplyvov pre mestá a obce sú podhodnotené, tak z pohľadu potreby personálneho navýšenia ako aj samotného vyčíslenia potreby vlastných finančných prostriedkov miest a obcí.

Napriek tomu, že demografický vývoj nie je priaznivý, klesajú počty detí v školách a školských zariadeniach , návrh zákona predpokladá zvýšenie počtu nových zamestnancov (836 celkovo a v mestách a obciach o 602). Zvyšuje počet kategórií zamestnancov ako aj kariérových pozícií, znižuje počet hodín základného úväzku, čím sa v celom vzdelávacom systémevytvára tlak na ďalšie finančné zdroje bez záruky zvýšenia jeho kvality. Pritom pokračuje trend neustáleho znižovania priemerného počtu žiakov v triedach a na jedného pedagogického a odborného zamestnanca. V roku 2000 bol priemerný počet žiakov v triedach prvého a druhého stupňa základných škôl 23 žiakov a rovnaký ako bol aj priemer v krajinách OECD. V súčasnosti je priemer Slovenska v prvom stupni a 19 žiakov v druhom stupni, pričom priemer v krajinách OECD je rovnaký ako v roku 2000.

Predpokladáme, že takto môže nastať podobná situácia, ktorá bola popísaná aj v anglickom vzdelávacom systéme, že za 25 rokov sa aj po odrátaní inflačných vplyvov tento vzdelávací systém predražil o 50%, pričom sa kvalita na výstupe nezvýšila.

K návrhu zákona bolo so ZMOS uskutočnené rozporové konanie 21.8.2018 na úrovni generálneho riaditeľa SRŠ a SL MŠVVaŠ SR.

ZMOS v záujme odstránenia zásadných rozporov vyvolalo rokovanie s MŠVVaŠ SR na úrovni pani ministerky(uskutočnilo sa 4.decembra 2018), na ktorom ZMOS tlmočil svoje odôvodnenia rozporov s návrhmi na možné kompromisy. Rozpory neboli odstránené.

Materiál predkladateľ predkladá **s rozpormi** s MF SR, MPSVR SR, OZPŠaV SR, AZZZ SR a ZMOS.

**Pripomienky k návrhu:**

* Predložený návrh zákona obsahuje podstatné zmeny v kvantifikácii dopadov, zrušenie kreditového systému a taktiež úplne nové znenie čl. III., ktoré neboli predmetom medzirezortného pripomienkového konania . Zastávame názor, že nastala situácia v súlade s ustanovením čl. 14 ods. 8 Legislatívnych pravidiel vlády SR: „(8) Ak sa návrh zákona podstatne zmení podľa výsledkov pripomienkového konania, predloží ho predkladateľ opätovne na pripomienkové konanie, vrátane posúdenia vybraných vplyvov podľa čl. 12.**“**
* Predkladateľ neakceptoval zásadnú pripomienku ZMOS, že návrh zákona **je v rozpore** s ustanovením § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov ako aj s ustanovením čl. 20 ods. 2 Legislatívnych pravidiel vlády SR, „Pri návrhoch zákonov, ktoré majú vplyv na rozpočet verejnej správy, musia byť uvedené a zdôvodnené ich predpokladané finančné dôsledky na rozpočet verejnej správy, a to nielen na bežný rok, ale aj na nasledujúce rozpočtové roky. **Spolu s tým musia byť uvedené aj návrhy na úhradu zvýšených výdavkov alebo na úhradu úbytku príjmov rozpočtu verejnej správy.“**
* ZMOS trvá na zásadných pripomienkach, ktoré boli vznesené v rámci medzirezortného pripomienkového konania a sú predmetom rozporu.

**Záver:**

ZMOS trvá na zapracovaní vznesených zásadných pripomienok k materiálu, uplatnených v medzirezortnom pripomienkovom konaní a na rokovaní HSR.

**Michal Sýkora**

**predseda ZMOS**